CELEX: C2006/310/47
Language: el
Date: 2006-12-16 00:00:00
Title: Υπόθεση T-296/06: Προσφυγή της 19ης Οκτωβρίου 2006 — Dongguan Nanzha Leco Stationery κατά Συμβουλίου

16.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 310/25
            
         Προσφυγή της 19ης Οκτωβρίου 2006 — Dongguan Nanzha Leco Stationery κατά Συμβουλίου
   (Υπόθεση T-296/06)
   (2006/C 310/47)
   Γλώσσα διαδικασίας: η αγγλική
   Διάδικοι
   
      Προσφεύγουσα: Dongguan Nanzha Leco Stationery Mfg. Co., Ltd (Dongguan, Κίνα) (εκπρόσωπος: A. P. Bentley, QC)
   
      Καθού: Συμβούλιο της Ευρωπαϊκής Ένωσης
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον κανονισμό 1136/2006 του Συμβουλίου, της 24ης Ιουλίου 2006, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές αψιδοειδών μηχανισμών με μοχλίσκο, καταγωγής Λαϊκής Δημοκρατίας της Κίνας, κατά το μέτρο που την αφορά και
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, η οποία είναι κινέζικη εταιρία παραγωγής αψιδοειδών μηχανισμών με μοχλίσκο, ζητεί την ακύρωση του κανονισμού 1136/2006 του Συμβουλίου της 24ης Ιουλίου 2006 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές αψιδοειδών μηχανισμών με μοχλίσκο, καταγωγής Λαϊκής Δημοκρατίας της Κίνας (1), τουλάχιστον κατά το μέτρο που την αφορά.
   Προς στήριξη της προσφυγής της, η προσφεύγουσα προβάλλει παράβαση του άρθρου 2, παράγραφος 10, του βασικού κανονισμού (2), καθόσον τα όργανα της Κοινότητας καθόρισαν την τιμή εξαγωγής των προϊόντων της στην τιμή εξόδου από το εργοστάσιο στην Κίνα χωρίς να λάβουν υπόψη τις πωλήσεις και τα γενικά και διοικητικά έξοδα, τα οποία, αντιθέτως, συνυπολογίσθηκαν στην κανονική αξία.
   Επιπλέον, η προσφεύγουσα επικαλείται παραβίαση των αρχών της χρηστής διοικήσεως και της επιμελούς έρευνας, καθόσον τα όργανα της Κοινότητας παρέλειψαν να επαληθεύσουν τα στοιχεία που αφορούσαν τις πωλήσεις και τα γενικά και διοικητικά έξοδα της εταιρίας πωλήσεως, μέσω της οποίας η προσφεύγουσα πωλεί τα προϊόντα της, προκειμένου να καθορίσουν το κατά πόσον το ύψος των τιμών της εν λόγω εταιρίας πωλήσεων συνιστά ορθότερη βάση για τον υπολογισμό της τιμής εξαγωγής των προϊόντων της προσφεύγουσας σε σχέση με την τιμή εξόδου από το εργοστάσιό της στην Κίνα.
   Τέλος, η προσφεύγουσα επικαλείται παράβαση του άρθρου 2, παράγραφος 7, του βασικού κανονισμού και παραβίαση των αρχών της χρηστής διοικήσεως και της αντικειμενικότητας, καθόσον τα όργανα της Κοινότητας μετέβαλαν τη μέθοδό τους υπολογισμού της κανονικής αξίας χωρίς αντικειμενική αιτιολογία.
   
      (1)   ΕΕ 2006 L 205, σ. 1.
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996 L 56, σ. 1).